钦定古今图书集成/历象汇编/岁功典/第107卷 > 《元史》 > 通考论昼夜刻数
## 钦定古今图书集成/历象汇编/岁功典/第107卷 > 《元史》 > 通考论昼夜刻数

《书·尧典》：“日永日短。”蔡氏传曰：“日永，昼六十刻，夜四十
刻；日短，昼四十刻，夜六十刻。”《授时历》：“夏至昼六十二
刻，夜三十八刻。冬至昼三十八刻，夜六十二刻。”按先
儒说此等不同处，皆云昼夜刻数与日出入刻数不
同。盖日未出前二刻半而天已明，即属乎昼；日已入
后二刻半而天未暝，亦属乎昼。故昼刻常多于日出
入刻五刻，或以昼夜刻数言，或以日出入刻数言，所
以不同。近代三山林永叔齐如此说。然今《授时历》日
出入刻数即是昼夜刻数，观于《春秋》分昼夜皆五十
刻，则日必出卯中入酉中可见，往往地有在南在北
之不同。蔡氏据地中而言，故昼夜刻数长极于六十，
短止于四十。《授时历》据今燕都而言，故昼夜刻数，长
极于六十二，短极于三十八，其不同以此而已。愚盖
因《国朝名臣事略》郭太史守敬之说而推之如此。郭
氏之说极明备，观者盍亦考焉。

《夜气箴　　　　　　　　　》宋·真德秀

子盍观夫冬之为气乎？木归其根，蛰坏其封，凝然寂
然，不见兆朕，而造化发育之妙，实胚胎乎其中。盖阖
者辟之基，正者元之本，而《艮》所以为物之始终。夫一
昼夜者，三百六旬之积，故冬乃四时之夜，而夜乃一
日之冬。天壤之间，群动俱阒，窈乎如未判之鸿濛。维
人之身，向晦晏息，亦当以造物而为宗。必斋其心，必
肃其躬，不敢弛然自放于床第之上，使慢《易》非辟得
以贼吾之衷。虽终日乾乾，靡容一息之间断，而昏冥
易忽之际尤当致戒谨之功。盖安其身所以为朝听
昼访之地，而夜气深厚，则仁义之心亦浩乎其不穷。
本既立矣，而又致察于事物周旋之顷，敬义夹持，动
静交养，则人欲无隙之可入，天理皦乎其昭融。然知
及之而仁勿能守之，亦空言其奚庸。爰作《箴》以自砭，
常凛凛乎瘝恫。

齐风鸡鸣三章

言古之贤妃御于君所，至于将旦之时，必告君曰：“鸡既鸣矣，会朝之臣既已盈矣” ，欲令君早起而视朝也。然其实非鸡之鸣也，乃苍蝇之声也。盖！贤妃当夙兴之时，心常恐晚，故闻其似者而以为真，故诗人叙其事以美之也。

《鸡既鸣矣》，朝既盈矣。“匪鸡则鸣，苍蝇之声。”〈赋也〉
“东方明矣”，朝既昌矣。“匪东方则明”，月出之光。〈赋也〉
虫飞薨薨，甘与子同梦。会且归矣，无庶予子憎。〈赋也〉